Iemand wil wraggies 'Covid' 'n handelsnaam maak | Netwerk24
Deur William Horne 27 Maart 2020 05:00
Meer as 460 000 mense in die wêreld is al met Covid-19 besmet. Foto: Getty Images
'n Pandemie en ramptoestand is duidelik nie genoeg om te verhoed dat mense wil wins maak uit die Covid-19-uitbreking nie.
Die Suid-Afrikaanse handelsnaamkantoor het tussen 3 en 16 Maart aansoeke ontvang om "Corona Guard", "Covidban" en "Corona Care" as handelsname te registreer.
Bernadette Versfeld, prokureur van Webber Wentzel, skryf Donderdag in 'n verklaring dat "Covid" nie 'n handelsnaam kan wees nie.
"Daar is altyd opportuniste wat wil jaag om 'n handelsnaam te registreer en dié keer wil hulle wins maak uit die grootste nuusgebeurtenis van ons tyd," sê Versfeld.
Al drie aansoeke is vir farmaseutiese produkte.
Een produk word beskryf as 'n "anti-virale" handreiniger.
"Corona of Covid is perfekte voorbeelde van swak handelsname gegewe dat hulle geheel en al beskrywend is van die goedere wat die besighede wil bemark," sê Versfeld.
Volgens haar kan niemand 'n monopolie op hierdie woorde hê nie, en veral nie gegrond op die soort produkte waarvoor dit nou beoog word nie.
Versfeld dink dit gaan baie interessant wees om te sien wat die owerheid te sê het oor die aansoeke, maar sy verwag dat nog talle soortgelyke aansoeke op pad is soos die Covid-19-uitbreking vererger.
Nog 'n stokkie voor die besighede se planne is egter dat Constellation Brands reeds die handelsnaam "Corona" besit vir die bier wat hy invoer en bemark. Corona is 'n produk van Anheuser-Busch InBev.
Dié maatskappy sal dus die aansoeke op sy eie ook kan teenstaan.
"Ons kan maar net hoop dat daar meer vindingryke en unieke idees sal wees vir produkte wat help om Covid-19 te bekamp."